Diari Oficial de la Generalitat Valenciana


Sumari del DOGV 4448, del 26-02-2003 (2003/2201)

RESOLUCIÓ de 14 de febrer de 2003, del director general d'Urbanisme i Ordenació Territorial, per la qual s'esmenen les deficiències a què es referix l'acord de la Comissió Territorial d'Urbanisme de 31 de gener de 2003, que afecta la taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I de Sagunt i, per tant, es declara definitivament aprovada la mencionada modificació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4448

Data del DOGV
:   26-02-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/2201


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 14 de febrer de 2003, del director general d'Urbanisme i Ordenació Territorial, per la qual s'esmenen les deficiències a què es referix l'acord de la Comissió Territorial d'Urbanisme de 31 de gener de 2003, que afecta la taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I de Sagunt i, per tant, es declara definitivament aprovada la mencionada modificació. [2003/X2201]
  
Una vegada esmenades les deficiències a què es referix l'acord de la Comissió Territorial d'Urbanisme de 31 de gener de 2003, que afecta la taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I de Sagunt, i, de conformitat amb el que ordena la Resolució del director general d'Urbanisme i Ordenació Territorial de data 14 de febrer de 2003, per la qual es declara definitivament aprovada la dita modificació, es procedix a la publicació del citat acord:
  
«La Comissió Territorial d'Urbanisme de València, en sessió del 31 de gener de 2003, va adoptar l'acord següent:
  
Vist l'expedient remés per la Conselleria d'Indústria, Comerç i Energia, relatiu a l'expropiació pel procediment de taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I, que afecta el municipi de Sagunt, i de conformitat amb els següents:
  
I. Antecedents de fet
  
Primer. L'expedient es va sotmetre a informació pública per mitjà de la publicació de la Resolució de 5 de setembre de 2002, del conseller d'Indústria, Comerç i Energia en el DOGV, BOP, un periòdic i notificació individualitzada a cada un dels propietaris afectats. Durant el termini d'exposició pública s'han presentat 46 al·legacions, que han sigut informades per l'administració actuant.
  
Segon. El projecte consta de plans en els quals es determina l'àmbit territorial, fixació raonada del preu del sòl i fulls de preu just individualitzats de cada finca, per la qual cosa està complet i complix el que establix l'article 135 del Text Refós de la Llei del Sòl de 1976.
  
Tercer. Sagunt disposa de Pla General aprovat definitivament pel conseller d'Obres Públiques, Urbanisme i Transports el 14 d'abril de 1992.
  
El Pla Especial de Delimitació de Terrenys per a la Constitució de Patrimoni Públic de Sòl Sagunt I va ser aprovat definitivament per Resolució del conseller d'Obres Públiques, Urbanisme i Transports de 18 de gener de 2002.
  
Quart. L'objecte de l'expedient és l'expropiació pel procediment de taxació conjunta de part dels terrenys delimitats en el Pla Especial que es referix el punt anterior.
  
Els terrenys estan compresos entre la carretera CV-309 (VV-7014) i la zona humida la Marjal del Moro i comprenen els polígons números 36, 69, 73, 75, 76 i 98 del terme municipal de Sagunt, classificats pel planejament vigent com a sòl urbanitzable d'ús industrial (a excepció del sòl ocupat per la carretera que està qualificat de sistema general adscrit al sòl no urbanitzable). Queden, per tant, exclosos d'este projecte, els polígons números 40, 74, 78, 93 i 94 que sí que van ser inclosos en el Pla Especial mencionat.
  
L'àmbit de sòl urbanitzable objecte de l'expropiació té una superfície de 2.989.112 m2 i va ser objecte d'un procediment d'expropiació l'any 1976, per a portar a terme la construcció de la IV Planta Siderúrgica Integral de Sagunt. Este projecte no va arribar a executar-se, ja que ha sigut en part objecte de reversió als propietaris que ho van sol·licitar.
  
El promotor de l'actuació és la Conselleria d'Indústria, Comerç i Energia i la beneficiària de l'expropiació, la mercantil Parque Empresarial de Sagunto, SL, participada per l'empresa pública SEPIVA, SA, i la mercantil Infoivest, SA, que és una empresa de la Societat Estatal de Participacions Industrials (SEPI).
  
Cinqué. Durant la tramitació de l'expedient s'ha sol·licitat informe, amb data 20 de gener de 2003, al Servici de Contractació i Expropiacions de la COPUT i al Centre de Gestió Cadastral i Cooperació Tributària del Ministeri d'Economia i Hisenda.
  
Sisé. Amb data 30 de gener de 2003, ha tingut entrada en el Registre de la Comissió Territorial d'Urbanisme la documentació complementària, que consistix en diverses al·legacions i informe sobre estes, junt amb la documentació del projecte afectada per les al·legacions que el conseller d'indústria, Comerç i Energia proposa estimar.
  
Seté. La Comissió Informativa de la Comissió Territorial d'Urbanisme de València, en sessió del 28 de gener de 2003, va emetre informe relatiu al projecte que ens ocupa, i així es complix el que es preceptua en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
II. Fonaments de dret
  
Primer. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme de conformitat amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (d'ara endavant RGU), i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte i, al mateix temps, la intervenció d'este òrgan ho va a ser sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions (d'ara endavant LRSV), disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime?. D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'esta.
  
Segon. L'expedient s'ha tramitat de conformitat amb el que establix l'article 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.
  
Tercer. L'expedient està complet, amb la qual cosa es complix el que establix l'article 202 del Reglament de Gestió Urbanística.
  
Quart. L'article 27 de LRSV regula el valor del sòl urbanitzable reconeixent l'existència de dos situacions diferents en funció de l'estat de desenrotllament urbanístic del sòl:
  
- Que es trobe delimitat l'àmbit o que s'hagen establit les condicions per al seu desenrotllament (valor de sòl urbanitzable).
  
- O inexistència dels supòsits anteriors (valor de sòl no urbanitzable) .
  
D'acord amb el que disposa l'article 16.2, LRSV, les comunitats autònomes regularan la tramitació, les determinacions i el contingut de la documentació necessària per a procedir a la transformació del sòl. A este respecte, convé recordar que la legislació urbanística valenciana reconeix, i així es plasma en la circular de la COPUT de 18 de maig de 1998, que fins que no s'aprove el programa per al desenrotllament de la corresponent actuació integrada, no s'entendrà que el sòl urbanitzable estiga inclosos en àmbits, ni amb condicions establides per al seu desenrotllament (article 12, RPCV).
  
En conseqüència, i d'acord amb el que disposa l'article 27, LRSV, els sòls objecte d'este procediment de taxació conjunta, ja que no té programa per al desenrotllament de l'actuació integrada, s'han de valorar d'acord amb el que regula l'article 26, LRSV, valor del sòl no urbanitzable.
  
L'article 26, LRSV, establix la valoració per al sòl no urbanitzable, en el sentit que el valor es determinarà pel mètode de comparació a partir de finques anàlogues i que quan per la inexistència de valors comparables no siga possible l'aplicació d'este mètode, la valoració es determinarà per mitjà de la capitalització de les rendes reals o potencials del sòl.
  
En el projecte de taxació conjunta es justifica que els terrenys van ser objecte d'un procés d'expropiació l'any 1976, i es desafecten posteriorment per mitjà d'Acord del Consell de Ministres de 3 de juliol de 1992 part dels terrenys, i s'inicia un procés de reversió que va generar la fixació d'uns preus pel Jurat Provincial d'Expropiació, que van ser ratificats pel Tribunal Superior de Justícia de la Comunitat Valenciana.
  
A este respecte, en la taxació de referència es partix de la valoració de les resolucions del Jurat Provincial de l'any 1992, que es justifica l'analogia existent entre les finques objecte dels expedients de reversió i les que ara s'afecten, i s'actualitzen els preus segons l'Índex de Preus al Consum. A més se'ls aplica un increment addicional del 20%, com a millora experimentada en aquelles parcel·les que han mantingut el seu cultiu eficient a data de hui.
  
En este sentit, procedix concloure que el criteri de valoració de sòl utilitzat és de conformitat amb el que establix l'article 26 de la legislació urbanística mencionada.
  
Cinqué. La valoració de les edificacions es realitza amb independència del sòl, de conformitat amb l'article 31.2, de la LRSV, en funció del seu cost de reposició, corregit en atenció a l'antiguitat i estat de conservació d'estes, tot això de conformitat amb la normativa cadastral.
  
La valoració de les plantacions es realitza segons l'article 31.1 del text mencionat, amb independència del sòl, per mitjà de la seua actualització, i s'aplica el IPC a la valoració establida pel Jurat en els expedients de l'any 1992.
  
Les indemnitzacions als arrendataris es valoren de conformitat amb la Llei d'Expropiació Forçosa.
  
Sisé. La Gerència Regional del Cadastre de València del Ministeri d'Economia i Hisenda emet informe amb data 11 de desembre de 2002, que conclou que la valoració es troba de conformitat amb la normativa vigent excepte quant a la valoració del sòl, per a la qual hi ha dos interpretacions possibles.
  
L'informe argumenta en este sentit que... la valoració que va establir el Jurat d'Expropiació l'any 1992 es va calcular per l'altre mètode que establix l'article 26 citat, és a dir, es van capitalitzar les rendes potencials del sòl. El tipus d'interés legal dels diners l'any 1992 era el 10%, mentre que en el 2002 era el 4,25%, la qual cosa suposa que si capitalitzaren en 2002 les mateixes rendes que en el 1992, el valor que s'obtindria per al sòl seria més del doble.
  
A més l'informe considera que s'ha de modificar el valor del mòdul MBC utilitzat i s'ha d'emprar el fixat en l'Orde de 18 de desembre de 2000.
  
Seté. Respecte de les al·legacions presentades s'observa que el seu objecte versa sobre qüestions relatives a falta de conformitat amb la valoració fixada, la sol·licitud de participació en el desenrotllament urbanístic de l'àmbit, identificació de propietaris registrals o de béns i drets a expropiar. En relació amb esta qüestió, s'ha de reiterar respecte d'aquelles que manifesten disconformitat amb la valoració realitzades, els arguments a què es referix el Fonament de dret primer d'este acord i respecte de la resta de les al·legacions, s'accepta la seua consideració en el sentit proposat per la Conselleria d'Indústria, Comerç i Energia.
  
A la vista de tot el que s'ha exposat anteriorment, la Comissió Territorial d'Urbanisme, en sessió del 31 de gener de 2003, acorda supeditar l'aprovació definitiva de la taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I, que afecta el municipi de Sagunt, que es modifique el mòdul MBC utilitzat en la valoració de les edificacions, de conformitat amb l'informe emés per la Gerència Regional del Cadastre de València.
  
Una vegada esmenats els dits aspectes pel promotor, procedirà que este done compte d'això el president d'esta Comissió, el qual queda facultat a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el DOGV, sense necessitat d'un nou acord d'esta Comissió a la qual haurà d'informar posteriorment del que s'ha actuat.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això, sense perjuí que es puga exercitar qualsevol altre recurs que s'estime oportú.
  
Amb data 11 de febrer del 2003, pels Servicis Tècnics del Servici Territorial d'Urbanisme i Ordenació Territorial, és examinada la documentació presentada per la Conselleria d'Indústria, Comerç i Energia el 7 de febrer de 2003 i s'informa favorablement esta, i es considera complit l'acord de la Comissió Territorial d'Urbanisme de València de data 31 de gener de 2003.
  
Vists la legislació urbanística aplicable, així com la Llei de Règim Jurídic de les Administracions Públiques i del Procediment Administratiu Comú i la resta de preceptes de concordant aplicació,
  
El director general d'Urbanisme i Ordenació Territorial considera aprovada la taxació conjunta dels terrenys inclosos en el Pla Especial de Delimitació de Terrenys per a la Constitució de Patrimoni Públic de Sòl Sagunt I de Sagunt.
  
Contra la present resolució, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això sense perjuí que es puga exercir qualsevol altre recurs que s'estime oportú.